**Saopštenje za javnost: Od danas dve trećine državne uprave bez zakonitog rukovodstva**

Počev od 1. jula 2019. **oko dve trećine organa državne uprave** u Republici Srbiji ne samo da **nema** rukovodioce izabrane na konkursu, kao što to nalaže zakon donet davne 2005. godine, nego **ni zakonite vršioce dužnosti**. Transparentnost Srbija (deo Transparency International) neprestano upozorava na nezakonito stanje još kada je davne 2010. godine prvi put istekao rok za okončanje konkursa (31.12.2010)[[1]](#footnote-2)! Međutim, protek vremena, zakonske izmene[[2]](#footnote-3), akcioni planovi i poruke iz EU **nisu bili dovoljni da Vlada promeni praksu postavljanja lako zamenljivih vršilaca dužnosti** na položaje, umesto profesionalaca čije bi razrešenje morala da obrazlaže.

Danas je, naime, **po sili zakona, istekao mandat svim vršiocima dužnosti** pomoćnika ministara, sekretara ministarstava, direktora i drugih rukovodilaca Vladinih kancelarija, uprava i posebnih organizacija. Ovaj rok za okončanje „v.d. stanja“ u državnoj upravi je aktuelna Vlada sama sebi postavila, izmenama Zakona o državnim službenicima iz 2018. godine.[[3]](#footnote-4) O stepenu odsustva volje da se ovaj zakon primeni najrečitije govori izveštaj sa poslednje sednice Vlade[[4]](#footnote-5). Na toj sednici, održanoj **pre samo četiri dana (27. 6. 2019.), Vlada je postavila čak dvadeset vršilaca dužnosti**, i to tri u Ministarstvu finansija, dva u Ministarstvu kulture i informisanja, jednog u Ministarstvu poljoprivede, pet u Kancelariji za Kosovo i Metohiju, tri u Kancelariji za informacione tehnologije i elektronsku upravu, tri u Državnom pravobranilaštvu i po jednog u Upravi za javne nabavke, Republičkoj direkciji za robne rezerve i Direkciji za imovinu.

Transparentnost – Srbija ističe da **veliki problem predstavlja odsustvo podataka** o ispunjavanju ove obaveze Vlade. Naime, jedinstven spisak državnih službenika koje postavlja Vlada, do sada nije objavljen. Naglašavamo da građani Srbije mogu da steknu potpunu informaciju jedino detaljnom pretragom podataka sa svake sednice Vlade, svih raspisanih konkursa i pravilnika o sistematizaciji radnih mesta ili informatora o radu svakog od nekoliko desetina organa državne uprave, i to pod uslovom da su objavljeni i ažurni. Naša organizacija takav spisak nije dobila ni po više upućenih zahteva za pristup informacijama[[5]](#footnote-6), iako je očigledno da bi on morao postojati. Naime, već godinama Vlada Srbije dostavlja zbirne podatke o ovom pitanju Evropskoj komisiji. Prema poslednjim objavljenim podacima, sa kraja 2018. godine, bilo je 370 mesta u vrhu državne uprave, od čega je svega 107 (29%) bilo popunjeno na osnovu sprovedenih konkursa, dok su na 263 (71%) mesta bili vršioci dužnosti.[[6]](#footnote-7)

Ujedno podsećamo da ovaj **ozbiljan udarac vladavini prava** nažalost nije izolovan slučaj. Naime, „v.d. stanje“, koje olakšava direktnu kontrolu institucija javnog sektora od strane političkog vrha, a protivno zakonskim odredbama, postoji i u velikom broju preduzeća u državnom vlasništvu.

Transparentnost Srbija

Beograd, 1. jul 2019.

1. <http://www.transparentnost.org.rs/index.php/sr/aktivnosti-2/saoptenja/6540->

<http://www.transparentnost.org.rs/index.php/sr/aktivnosti-2/saoptenja/6446-> [↑](#footnote-ref-2)
2. <http://www.transparentnost.org.rs/index.php/sr/aktivnosti-2/saoptenja/6408->

<http://www.parlament.gov.rs/upload/archive/files/lat/pdf/predlozi_zakona/4074-13Lat.pdf> [↑](#footnote-ref-3)
3. <http://www.parlament.gov.rs/upload/archive/files/cir/pdf/predlozi_zakona/2018/3503-18.pdf> [↑](#footnote-ref-4)
4. <https://www.srbija.gov.rs/extfile/sr/394631/kadrovska-resenja0162_cyr.zip> [↑](#footnote-ref-5)
5. <http://www.transparentnost.org.rs/images/stories/inicijativeianalize/zahtev%20Vladi%20Srbije%20sluzbenici%20na%20polozaju%20januar%202013.doc> [↑](#footnote-ref-6)
6. <https://www.mpravde.gov.rs/files/08.02.%20Action%20plan%20for%20Chapter%2023%20with%20implementation%20status%20on%2031st%20December%202018-%20finalno.docx> [↑](#footnote-ref-7)